D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách na bočnú ochranu určitých motorových vozidiel a ich prípojných vozidiel (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16 a § 7 ods. 19 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá smernica Rady 89/297/EHS z 13. apríla 1989 o aproximácii právnych predpisov členských štátov týkajúcich sa bočnej ochrany (bočných ochranných zariadení) určitých motorových vozidiel a ich prípojných vozidiel.
Týmto nariadením vlády sa na účely typového schválenia ES ustanovujú technické požiadavky, ktoré musí spĺňať bočná ochrana určitých motorových vozidiel a ich prípojných vozidiel.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti
právneho predpisu
s právom Európskych spoločenstiev a Európskej únie
1.	Predkladateľ právneho predpisu: 
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na bočnú ochranu určitých motorových vozidiel a ich prípojných vozidiel.
3.	Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
•	v smernici Rady 89/297/EHS z 13. apríla 1989 o aproximácii právnych predpisov členských štátov týkajúcich sa bočnej ochrany (bočných ochranných zariadení) určitých motorových vozidiel a ich prípojných vozidiel,
•	v smernici Rady 74/483/EHS zo 17. septembra 1974 o aproximácii právnych predpisov členských štátov o vonkajších výčnelkoch motorových vozidiel v znení smernice Komisie 79/488/EHS,
•	v smernici Rady 70/156/EHS zo 6. februára 1970 o aproximácii právnych predpisov členských štátov týkajúcich sa schvaľovania typu motorových vozidiel a ich prípojných vozidiel v platnom znení,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 89/297/EHS najneskôr do 1. mája 2004,
d)	v danej oblasti bolo nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení, 
e)	smernica Rady 89/297/EHS je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia s právom Európskych spoločenstiev
- úplný.
6. Gestor  a spolupracujúce rezorty:
Ministerstvo dopravy, pôšt a telekomunikácií Slovenskej republiky.
Osobitná časť:
K § 1 
Vymedzuje sa predmet nariadenia vlády v súlade so splnomocňovacími ustanoveniami zákona č. 725/2004 Z. z.
K § 2
Na účely nariadenia vlády sa definujú základné pojmy.
K § 3
Určujú sa technické požiadavky, ktoré musí spĺňať bočná ochrana určitých motorových vozidiel a ich prípojných vozidiel.
Technické požiadavky sú ustanovené v prílohe smernice Rady 89/297/EHS z 13. apríla 1989 o aproximácii právnych predpisov členských štátov týkajúcich sa bočnej ochrany (bočných ochranných zariadení) určitých motorových vozidiel a ich prípojných vozidiel, ktorá sa preberá týmto nariadením vlády formou aproximačného odkazu a v nariadení vlády SR č. …/2006 Z. z. o technických požiadavkách na vonkajšie výčnelky motorových vozidiel (preberá sa ním smernica Rady 74/483/EHS zo 17. septembra 1974 o aproximácii právnych predpisov členských štátov o vonkajších výčnelkoch motorových vozidiel v znení smernice Komisie 79/488/EHS).
K § 4 a 5
Vychádza sa z článku 2 smernice Rady 89/297/EHS, podľa ktorého žiadny členský štát nesmie z dôvodov týkajúcich sa bočnej ochrany odmietnuť udeliť typové schválenie ES alebo vnútroštátne schválenie typu vozidla, odmietnuť alebo zakázať predaj, registráciu, uvedenie do prevádzky alebo používanie vozidla, ak takéto vozidlo spĺňa požiadavky ustanovené v prílohe smernice. 
V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel pred uvedením do prevádzky), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa).
Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. V § 4 je upravený postup pri typovom schvaľovaní vozidiel vzhľadom na ich bočnú ochranu. Evidenciu vozidiel typovo schválených ES alebo typovo schválených a ich používanie v premávke na pozemných komunikáciách upravuje zákon NR SR č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 
K § 6
Vymedzuje transponovaný právny akt Európskych spoločenstiev.
K § 7
Ustanovuje sa účinnosť nariadenia vlády.
K prílohe
Obsahuje označenie preberaného právneho aktu Európskych spoločenstiev.